Broj: 711-I-909-P-290-18/19-04-12

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Roberta Marčelje,** **općinskog načelnika Općine Jelenje,** na 45. sjednici, održanoj 5. travnja 2019.g. donosi sljedeću:

**ODLUKU**

**I Postupak za odlučivanje o sukobu interesa protiv dužnosnika Roberta Marčelje,** **općinskog načelnika Općine Jelenje, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, a budući da iz prikupljenih podataka i dokumentacije ne proizlazi da je pokretanjem poslovne suradnje Općine Jelenje s trgovačkim društvom GEO-RAD d.o.o. došlo do moguće povrede odredaba ZSSI-a, niti načela obnašanja javnih dužnosti.**

**II Upućuje se dužnosnik Robert Marčelja da se prilikom budućih poslovnih odnosa u koje će stupati Općina Jelenje na temelju javnog prikupljanja ponuda javni pozivi upute više potencijalnih ponuditelja od kojih barem jedan neće biti iz redova općinskih vijećnika Općine Jelenje.**

Obrazloženje

Povjerenstvo je 5. studenog 2018. g. zaprimilo neanonimnu prijavu mogućeg sukoba interesa podnesenu protiv dužnosnika Roberta Marčelje, općinskog načelnika Općine Jelenje, koja je zaprimljena u knjizi ulazne pošte Povjerenstva pod brojem: 711-U-2716-P-290/18-01-5, povodom koje se vodi predmet broj P-290/18.

U prijavi podnositelj u bitnom navodi da je dužnosnik Robert Marčelja član političke stranke PGS (Primorsko-goranski savez) te je na lokalnim izborima održanim u svibnju/lipnju 2017. bio kandidat PGS-a za općinskog načelnika i nositelj liste PGS-a za izbor članova Općinskog vijeća Općine Jelenje, na kojim izborima je izabran za općinskog načelnika, a njegova je lista u Općinskom vijeću osvojila pet vijećničkih mjesta.

Podnositelj nadalje navodi da je Ivan Radetić član političke stranke Akcija mladih te je na izborima 2017. bio nositelj liste Akcije mladih za izbor članova Općinskog vijeća Općine Jelenje, koja lista je osvojila jedno mjesto u Općinskom vijeću, a koje je pripalo Ivanu Radetiću.

Ističe da su nakon izbora PGS, SDP i Akcija mladih dogovorili koalicijsku suradnju i tako osigurali većinu u Općinskom vijeću. Nedugo nakon preuzimanja dužnosti općinskog načelnika, Robert Marčelja je pokrenuo poslovnu suradnju s trgovačkim društvom GEO-RAD d.o.o. u kojoj je Ivan Radetić jedan od direktora (ujedno i 33,33%-tni vlasnik). Ta poslovna suradnja temelji se na narudžbenicama, bez uključivanja ostalih poslovnih subjekata u tržišno nadmetanje. Na temelju te poslovne suradnje do 1. rujna 2018. trgovačkom društvu GEO-RAD d.o.o. iz općinskog je proračuna isplaćeno ukupno 121.025,00 kn.

Podnositelj slijedom navedenog smatra da su sukladno članku 4. stavku 5. ZSSI-a politički povezane osobe zbog čega je prije pokretanja navedene poslovne suradnje Robert Marčelja imao obvezu tražiti mišljenje Povjerenstva, a što nije učinio. Smatra da je dužnosnik svoj politički interes stavio iznad javnog, što je dovelo do pokretanja navedene dugoročne poslovne suradnje kojom je interesno pogodovao povezanoj osobi.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Robert Marčelja na temelju obnašanja dužnosti općinskog načelnika Općine Jelenje obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su gradonačelnici, općinski načelnici i njihovi zamjenici, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Robert Marčelja obnaša dužnost općinskog načelnika Općine Jelenje u mandatu od 8. lipnja 2017.

Uvidom u podatke sudskog registra Trgovačkog suda u Rijeci, Povjerenstvo je utvrdilo kako je pod matičnim brojem subjekta: 040052199, OIB: 81881137964, upisano trgovačko društvo GEO-RAD d.o.o., u kojemu je Ivan Radetić upisan kao član društva i jedan od direktora.

Povjerenstvo je od Općine Jelenje zatražilo očitovanje o tome je li Općina Jelenje za vrijeme mandata općinskog načelnika Roberta Marčelje stupala u poslovne odnose s trgovačkim društvom GEO-RAD d.o.o., o kojoj je vrsti poslovnih odnosa riječ, kada su nastali, koja je njihova ugovorena vrijednost, je li proveden postupak javne ili jednostavne nabave, od kojeg broja poslovnih subjekata su prikupljane ponude i tko je donio odluku o sklapanju navedenog poslovnog odnosa.

Općina Jelenje očitovala se dopisom od 29. listopada 2018. u kojem navodi da je za vrijeme mandata općinskog načelnika Roberta Marčelje stupala u poslovne odnose s trgovačkim društvom GEO-RAD d.o.o. Sklapani su poslovi iz područja geodezije i projektiranja, naručeni su i obavljeni u razdoblju od listopada 2017. do kolovoza 2018. godine, a vrijednost pojedinačnih poslova kreće se od 1.875,00 do 28.000,00 kn, s tim da ukupna vrijednost poslova s uračunatim PDV-om za geodeziju iznosi 35.400,00 kn, a za poslove projektiranja 85.625,00 kn. Budući da su naručeni poslovi male vrijednosti, za iste nije provođen postupak javne nabave, već u ovisnosti o iznosu radova provedeno je izravno naručivanje; odnosno za poslove čija vrijednost je jednaka ili veća od 20.000,00 kn izvršeno je ograničeno prikupljanje ponuda. Sukladno odredbama Pravilnika o jednostavnoj nabavi narudžbenicu su potpisivali općinski načelnik ili njegov zamjenik.

Člankom 1. Pravilnika o provedbi postupaka jednostavne nabave propisano je da postupci jednostavne nabave moraju biti usklađeni s Planom nabave izuzev predmeta nabave procijenjene vrijednosti manje od 20000,00 kuna.

Člankom 5. istog Pravilnika određeno je da se javno prikupljanje ponuda provodi za nabave radova, robe i usluga čija je procijenjena vrijednost bez PDV-a jednaka ili veća od 70.000,00 kuna, dok je člankom 14. određeno da se nabava radova, roba i usluga procijenjene vrijednosti manje od 70.000,00, a veće ili iste od 20.000,00 kuna provodi se izdavanjem narudžbenice ili sklapanjem ugovora s jednim gospodarskim subjektom.

Člankom 15. određeno je da je izravno ugovaranje postupak nabave u kojem naručitelj izdaje narudžbenicu jednom gospodarskom subjektu, a u pravilu se provodi za nabavu robe, usluga i radova čija je procijenjena vrijednost bez PDV-a manja od 20.000,00 kuna.

U pogledu povezanosti dužnosnika Roberta Marčelje i Ivana Radetića, iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala navedene dužnosnike osim činjenice da je Ivan Radetić na lokalnim izborima 2017.g. bio nositelj liste Akcije mladih za izbor članova Općinskog vijeća Općine Jelenje. Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Iako ova uputa Povjerenstva nije obvezujuća, uobičajena je praksa u ovakvim i sličnim situacijama uputiti dužnosnika na sljedeće: da se prilikom budućih poslovnih odnosa u koje će stupati Općina Jelenje na temelju javnog prikupljanja ponuda javni pozivi upute više potencijalnih ponuditelja od kojih barem jedan neće biti iz redova općinskih vijećnika Općine Jelenje, a sve u svrhu jačanja povjerenja građana iskazanog dužnosniku, pritom čuvajući vlastitu vjerodostojnost i dostojanstvo povjerene im dužnosti.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Roberta Marčelje došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Robert Marčelja, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana